ועדת העבודה, הרווחה והבריאות, כנסת 17, פרוטוקול מספר 350, 2008-01-07 10:00

יצחק גלנטי: בוקר טוב.

יצחק גלנטי: אני פותח את ישיבת ועדת העבודה, הרווחה והבריאות.

יצחק גלנטי: אנחנו פותחים את הדיון בהצעת חוק ביטוח בריאות ממלכתי (תיקון מספר 39) (העמדת מידע לרשות הציבור), התשס"ז-2006.

יצחק גלנטי: שמרית גיטלין-שקד עניינה של הצעת החוק היא לחייב את קופות החולים לפרסם בכל מרפאה במקום בולט שלט ובו מידע בדבר נציב קבילות הציבור שמונה לפי סעיף 43 ובדבר האחראי לבירור תלונות החברים שמונה על פי סעיף 28.

יצחק גלנטי: הרעיון הוא שכיום בעצם לציבור יש אפשרות לפנות לנציב קבילות הציבור לפי סעיף 43 לגבי שירות שהאנשים חושבים שהוא בסל הבריאות ולא ניתן להם או שירות שלא ניתן להם באיכות סבירה.

יצחק גלנטי: הבעיה היא שכנראה הרבה מאוד אנשים לא מודעים בכלל לזכות שלהם לפנות לנציב קבילות הציבור ולא מודעים לסמכויות של הנציב.

יצחק גלנטי: לכן, כדי שהציבור יוכל להשתמש בזכות הזאת, חבר הכנסת גלנטי הציע שהמידע הזה יימצא בכל מרפאה וגם מידע כאמור ייכלל בהודעות שיישלחו לחברים אחת לשנה מכיוון שההודעות ממילא נשלחות על פי חוק ביטוח בריאות ממלכתי ואז בהודעה שנשלחת לחברים אחת לשנה יצורף המידע וזאת כדי לאפשר לציבור למצות את הזכויות שלו.

נתן סמוך: אנחנו כמובן תומכים בהצעה.

נתן סמוך: זאת הצעה חשובה וחיובית בפרט החלק שנוגע לנציב תלונות הציבור.

נתן סמוך: נציבת תלונות הציבור, גברת סממה, בדרכה לכאן ואם תרצו לשמוע אותה, תוכלו לשמוע גם אותה.

נתן סמוך: בסך הכל ההצעה מאוד מאוד חיובית ואנחנו תומכים בה ואין לנו מה להוסיף.

טלי שטיין: גם אנחנו תומכים בהצעה ומסכימים לכל מה שאמר עורך-דין סמוך.

יצחק גלנטי: בטח האוצר מתנגד.

יצחק גלנטי: שמרית גיטלין-שקד נציג האוצר לא הגיע.

יצחק גלנטי: אני רואה שגם האגודה לזכויות החולה נמצאת כאן.

עדינה מרקס: החוק הזה הוא חוק נהדר, אבל הוא לא מספיק.

עדינה מרקס: הוא רחוק מאוד מלהיות מספיק.

עדינה מרקס: אם נותנים מידע, אם רוצים לתת מידע לציבור, לדעתי בכל מרפאה של קופת חולים צריכה להיות תחנת מחשב בה אפשר יהיה גם לשאול שאילתות קצת יותר עמוקות מאשר פלקט שבו יהיה כתוב שיש נציבה לקבילות הציבור.

עדינה מרקס: הרי אפשר לברר לפני שמגיעים לנציבת פניות הציבור, עוד אפשר לעשות כמה בירורים ראשוניים ולבדוק מה מגיע לאדם, מה יש בחוק ביטוח בריאות ממלכתי וכולי.

יצחק גלנטי: את סבורה שמחשב יענה יותר טוב מאשר אדם?

יצחק גלנטי: הרי אפשר לברר את הדברים האלה במזכירות של אותה קופת חולים, גם אם התשובה יכולה להיות שבמזכירות לא יודעים.

יצחק גלנטי: לא יודע, זאת גם כן תשובה.

עדינה מרקס: לגיטימי, אבל העומס עליהם הוא כזה שהם לא יכולים לתת תשובות לשאלות האם משהו נמצא בסל או לא נמצא בסל, מה יש להם לומר בנושא של רצף טיפולי, מי זכאי למה וכולי.

עדינה מרקס: גם הדברים בחוק הם לא סגורים ונעולים לגמרי אלא יש הרבה פרצות, אבל לפחות אפשר לשאול.

עדינה מרקס: חוזרים של מינהל רפואה, הרוקחות, במחשב אנחנו עולים על תרופה מסוימת ורוצים לדעת אם היא כן בסל או לא בסל, עם התוויות כאלה ואחרות, ואז אפשר לברר את הדברים האלה.

עדינה מרקס: לכן החוק הזה הוא נהדר, אבל הוא לא מספיק.

יצחק גלנטי: אני חייב לציין שמה שאת מציעה, אני לא אומר שהוא לא טוב אלא הוא מצוין אבל יש בו שני היבטים שצריך להתייחס אליהם.

יצחק גלנטי: היבט אחד הוא שמי שניגש אל אותו מסוף, חייב גם להתמצא בו.

יצחק גלנטי: אני יודע שבמרכז קופת חולים כללית – אינני יודע מה לגבי אחרים למרות שאני מניח שזה אותו דבר – יש שירות ממוחשב לציבור.

יצחק גלנטי: מי שיודע להקליד על מסוף, את אותו מידע ניתן להעביר במערכת הקיימת באינטרנט.

יצחק גלנטי: אני יודע שכאשר אני זקוק לשירות מסוים, אני נכנס לאינטרנט ואני מקבל שם את המידע לו אני זקוק.

יצחק גלנטי: הבעיה קיימת כאשר אני לא יכול לקבל מידע ואז עלי לפנות לאיזשהו גורם מסוים.

יצחק גלנטי: נכון להיום אני לא יודע למי אני צריך לפנות.

יצחק גלנטי: החוק הזה מציע שבכל קופת חולים יהיה שלט באותיות קידוש לבנה שגם מי שלא רואה היטב, כן יוכל לראות אותו, ובו יהיה מצוין נציב תלונות הציבור והכתובת.

יצחק גלנטי: הכתובת יכולה להיות טלפון, כתובת מדויקת דואר, דואר אלקטרוני וכל האמצעים שיאפשרו לבן אדם לגשת ולברר מה מגיע לו ומה לא מגיע לו.

עדינה מרקס: רחמיי נכמרים על גברת אתי סממה והצוות שלה אם היא תצטרך לענות על כל השאלות ועל כל הקושיות.

עדינה מרקס: אני מדברת כרגע לא על קבילה.

עדינה מרקס: אם מחייגים היום כוכבית 2700, שזה קו המידע של שירותי בריאות כללית, אם אתה לא נותן את מספר תעודת הזהות, אתה לא יכול לתת מידע כללי אלא רק מידע אישי.

עדינה מרקס: אם אתה לא רוצה להזדהות, לא תקבל מידע.

עדינה מרקס: לכן אני אומרת שצריכה להיות אפשרות לקבל מידע, לא לקבול, קבילה תבוא אחר כך אלא לקבל מידע כללי משום שלא כל האנשים יודעים איך לעלות לאינטרנט ולשאוב את המידע.

עדינה מרקס: אם אנשים היו יודעים, היו לנו חיים קלים, היינו אומרים להם שיכנס לאתר של משרד הבריאות וכולי.

עדינה מרקס: אני אומרת שהחוק הזה הוא טוב, הוא מצוין, אבל הוא רק קצה של מה שצריך להיות וצריך להרחיב הרבה יותר.

שמרית גיטלין-שקד: לפי תקנות ביטוח בריאות ממלכתי יש חובה שבפרסום שיעמוד לעיון החברים בסניפי הקופה יהיה פירוט מלא של השירותים שבתוספת השנייה לחוק ובצו ביטוח בריאות ממלכתי.

שמרית גיטלין-שקד: כלומר, יש כבר חובה שזה יעמוד לעיון החברים בקופת החולים, אבל לפי דעתי, וזאת דעתי האישית, אני חושבת שהבעיה לא מתעוררת בקריאת החוק כפשוטו ולראות מה כתוב בו – כי זה גם אפשר לראות באתר של משרד הבריאות.

שמרית גיטלין-שקד: גם אני כמשפטנית, כאשר אני צריכה לדעת אם טיפול מסוים כלול בסל או לא, זה מאוד קשה להבין מהחוק.

שמרית גיטלין-שקד: בדרך כלל פונים למנהלת או לרכזת בקופה והמנהלת האדמיניסטרטיבית יודעת לומר יותר.

שמרית גיטלין-שקד: הקושי מתעורר בפעמים שאדם חושב שלפי חוק כן מגיע לו אבל לא רוצים לתת לו את השירות הרפואי.

שמרית גיטלין-שקד: גם אם יש בחוק חובה לתת את הרשימה, אני חושבת שהרבה פעמים הרשימה לא יכולה לתת לנו מענה.

עדינה מרקס: בעולם המחשבים יש היום דרך לעשות את הדברים האלה במפורש ואפשר לאתר.

עדינה מרקס: אצלנו במשרד יש מתנדבות, נשים מבוגרות שאין להן שום השכלה במחשב והן יודעות ללחוץ ולאתר אם התרופה נמצאת בסל או לא נמצאת בסל, שהאיש לא יקבל אותה כי הוא בהתוויה כזאת או בהתוויה אחרת וכולי.

עדינה מרקס: הרבה פעמים במרפאות של קופות החולים קל מאוד לומר שזה לא נמצא וגמרנו.

עדינה מרקס: אני חושבת שלאזרח יש זכות לקבל מידע אבל מידע הרבה יותר כולל מאשר השם של הגברת אתי סממה כאשר בעצם היא לא צריכה לעסוק בבקשה למידע אלא היא לקבל את הקבילות של אנשים שקופחו.

שמרית גיטלין-שקד: רשימת השירותים צריכה לעמוד לרשות החברים בסניף קופת חולים.

עדינה מרקס: אני הבעתי את דעתי.

יצחק גלנטי: אני חייב לומר שאנחנו לא נקבע לקופות החולים מי יהיו נציבי תלונות הציבור שלהן.

יצחק גלנטי: אני לא בא לרחם או לומר איזה עומס אדיר ייפול על הגברת אתי סממה ואם היא תוכל לעמוד בו או לא.

יצחק גלנטי: זאת לא הבעיה של מי שפונה.

יצחק גלנטי: הבעיה במקרה כזה של עומס יתר היא של קופות החולים.

יצחק גלנטי: מי שפונה צריך לקבל את התשובה וצריך לקבל את השירות.

יצחק גלנטי: צריך קודם כל להריץ את זה ולראות איך הנושא הזה מסתדר.

יצחק גלנטי: אל תשכחי שכל ניסיון להשתמש במכשור יותר מתקדם, מיד יהיה מישהו שיקום ויתנגד ויאמר שאין לו בעיה, שייתנו לו את הכספים שהמכשור הזה עולה ולאחר מכן הוא יעמיד אותו לרשות הציבור.

יצחק גלנטי: אם אנחנו רוצים לטרפד משהו שיכול להיות טוב, אנחנו יכולים לייצר עלויות, וזה יכול להיות או מצד האוצר או מצד קופות החולים.

יצחק גלנטי: לכן בואו לא נכניס מוקשים לתוך המערכת.

עדינה מרקס: בשירותי בריאות כללית לפחות, בכל מרפאה יש מסוף, אתה מעביר כרטיס ואתה יכול לקבל את כל בדיקות המעבדה האחרונות.

עדינה מרקס: זאת אומרת, יש איזושהי טכניקה שאפשר לעשות משהו שגם האנשים שלא בקיאים בכלום, מעבירים את הכרטיס ומקבלים את תשובות המעבדה.

יצחק גלנטי: זאת ההצעה הבאה לשיפור החוק שיתקבל.

עדינה מרקס: כמו שאמרתי, החוק הזה הוא טוב וטוב שישנה התחלה של דרך, אבל הוא לא מספיק.

אתי סממה: אני מברכת על התיקון.

אתי סממה: אני חושבת שהוא מאוד מאוד חשוב.

אתי סממה: כחלק מהפעולות שאני נוקטת בהן, אני מסתובבת בין עמותות חולים וארגוני חולים ומפרסמת את דבר קיום הנציבות.

אתי סממה: אני חושבת שזאת כתובת חשובה ועד היום, למרות שאנחנו מקבלים מעל 5,000 קבילות בשנה, זה קצה הקרחון.

אתי סממה: רוב האנשים ומכל שכבות האוכלוסייה לא יודעים שאנחנו קיימים.

אתי סממה: המהלך הזה הוא מבורך, הוא חיוני ואני חושבת שהתיקון כולל את הפירוט הנחוץ, שאנשים ידעו מה סמכותי ובאיזה נושאים הם יכולים לפנות אלי.

אתי סממה: זה מופיע וזה כתוב.

אתי סממה: אם השלטים האלה – ואני אשמח להיות מעורבת בניסוחם – יהיו מספיק ברורים, גם נוכל לסנן את הבקשות למידע או את הדברים שהם לא בסמכותי לטפל או לענות.

אתי סממה: זה תהליך מבורך.

אתי סממה: מהניסיון עד היום, כאשר פורסמה הודעה לשיקום יחד עם הגמלאים, וכאשר פורסמה חוברת המידע לחולים, הוצפנו בפניות.

אתי סממה: זה היה אירוע חד פעמי כי הפרסום היה חד פעמי והמודעה הייתה חד פעמית.

אתי סממה: אין ספק שהקהל צמא לזה ואם יהיו מודעות כאלה בקופות החולים, בבתי חולים, בבתי מרקחת של קופות החולים – אלו המקומות לדעתי המודעות האלו צריכות להתפרסם – אין לי ספק שתהיינה קבילות.

אתי סממה: זאת העבודה שלי ואני אשמח אם זה יקרה, אבל צריך לתת את הדעת גם על המשאבים שיידרשו כדי שנוכל לטפל בכל הפניות הללו.

יצחק גלנטי: שמחתי לשמוע את דבריך.

יצחק גלנטי: את לא נבהלת מהעומס הרב שייפול עליך ועל הצוות שלך.

אתי סממה: זאת העבודה שלנו.

אתי סממה: נשמח לראות שאנשים ידעו שאנחנו קיימים.

פנינה גולדשטיין: אני רכזת פניות הציבור של מאוחדת בירושלים.

פנינה גולדשטיין: אנחנו מאוד תומכים בחוק.

פנינה גולדשטיין: אתר האינטרנט של קופת חולים מאוחדת מופיע תפקידו של נציב התלונות שלנו וכמו כן פרטים על נציגי הדירקטוריון.

פנינה גולדשטיין: במרפאות של הקופה, בכל מרפאה של הקופה, כתוב שמו של נציג הקופה שיכול לתת מענה לכל דורש בזמן אמת בלי להיעזר במחשב אלא פנים אל פנים עם כל המידע לו זקוק האיש.

פנינה גולדשטיין: בגדול זאת המלצה יפה מאוד לתיקון החוק.

יצחק גלנטי: אני שמח לשמוע שהקדמתם את החוק עצמו.

יצחק גלנטי: תבורכו על כך.

אתי סממה: כאשר קופה מפרסמת את נציב הקבילות שלה עצמה, זה שונה מאשר היא מפרסמת את נציב הקבילות לחוק ביטוח בריאות ממלכתי, שזה גורם מחוץ לקופה שאמור לפקח על הקופה.

אתי סממה: התוספת הזאת היא לא מובנת מאליה.

אתי סממה: עד היום הקופות לא מפרסמות את דבר קיומי וזה חבל.

יצחק גלנטי: אם יתקבל החוק, ואני מקווה שהוא יתקבל, העוול הזה יתוקן הן ליחידה שלך והן לציבור הרחב.

יצחק גלנטי: כאן יש לי שאלה ליועצת המשפטית.

יצחק גלנטי: לא נאמר כאן בהצעת החוק באיזה שפות ייכתב השילוט והשאלה אם אנחנו יכולים להכניס כאן תיקון כיוון שאני חושב שחשוב מאוד שזה יהיה בעברית, ברוסית, באמהרית, בערבית ובמה שמקובל.

יצחק גלנטי: האם ניתן להכניס את זה או שזה יוצר בעיה?

יצחק גלנטי: שמרית גיטלין-שקד לא, זה לא יוצר בעיה.

יצחק גלנטי: השאלה אם רוצים להשאיר את זה לתקנות או לחקיקה ראשית.

יצחק גלנטי: הייתי רוצה לשמוע את עמדת משרד הבריאות אם הוא מעדיף את זה בחקיקה ראשית או בתקנות.

נתן סמוך: אני חושב שאנחנו נוכל לתת הנחיות בנושא הזה גם בלי תקנות.

נתן סמוך: אני בטוח שקופות החולים ישתפו פעולה ברגע שהדברים יהיו בחקיקה ראשית.

נתן סמוך: בעקבות התיקון שיצא, אנחנו ננחה את קופות החולים איך לדעתנו יש לקיים אותו.

נתן סמוך: אין ספק שצריך לפרסם את זה במספר שפות וקופות החולים גם יעשו את זה.

נתן סמוך: אנחנו ננחה את זה בהתאם ולכן אין צורך בתקנות.

יצחק גלנטי: תודה רבה.

יצחק גלנטי: אם כן, אני מעמיד את ההצעה להצבעה.

יצחק גלנטי: שמרית גיטלין-שקד אני אקריא את הצעת החוק.

יצחק גלנטי: נזכיר שזאת הכנה לקריאה שנייה ושלישית.

יצחק גלנטי: בחוק ביטוח בריאות ממלכתי, התשנ"ד-1994 (להלן – החוק העיקרי), אחרי סעיף 46(א) יבוא: ניתן מידע לציבור.

יצחק גלנטי: 46(ב) קופת חולים תציב בכל מרפאה במקום בולט שלט ובו מידע בדבר נציב קבילות הציבור שמונה על פי סעיף 43, בדבר האחראי לבירור תלונות החברים שמונה לפי סעיף 28, תפקידיהם, סמכויותיהם והדרכים שבהן ניתן לפנות אליהם.

יצחק גלנטי: מידע כאמור ייכלל גם בהודעות שיישלחו לחברים אחת לשנה.

יצחק גלנטי: בסעיף זה "מרפאה" – כהגדרתה בסעיף 29(ב)(ג).

יצחק גלנטי: אני מעמיד את ההצעה להצבעה.

יצחק גלנטי: ה צ ב ע ה אושר פה אחד תודה רבה לכם.